text: Jaqayq'uñi p'unchawkunapi, manaraq Aya Mark'ay Jatun Raymichakuy ripuchkaptinraq, chay jatun yanmanta karupiraq kaq llaqtapiqa, papa chakra k'uchupi, kikin chay larq'a pata chayniqpi, qhari warmi, tata Faustino mama Marianwan tiyaykacharispa, llakiy kawsayninkumanta parlarikuchkarqanku. Payqa, sinchi sayk'usqa, ch'arkichasqa qhaskunpis jump'imanta aysasqallaraq maki muqunpi atiykukuspa, winkurisqajina kachkarqa. Makintaq kunkantaq, ruphaywan chayasqa kasqanmanta yanalla kaqta rikhuchikuchkarqa. Kurkuntaqa sillp'a sillp'a kutunawan, supi suysuna rikch'akuqwan, pakasqa karqa. Warmintaqri, mikhusqankuwan ch'ichichasqa chuwakunata, chanapis mayqin mankakunapichus mikhunata apamusqanta mayllaspa jallch'akapuchkarqa. Chay larq'ap yakun sipsi kaynillan mana ima parlapayanarikuptinku uyarikuchkarqa.Unaytaqa, chay larq'apiqa, manapuni yaku jayk'aqpis pisiyariqchu. Manapis kuyurichkanmanpis jinalla rikhukuq, manataq mana ima phullpuypis kasqanta rikhukuqchu, ch'inllamanta uraman ripuq, mana chayri, kikin chakraman kachaykuriptinchiklla phullpuririq. Mana ajina ruwaptinchikqa, yakup urallanpi ima laqhitapis, ima qhupatapis qharastasqanta ch'uwa yakullapi rikhusqanchikta chay yaku puririsqantayachakuq karqanchik. Ch'innnnllapi chay larq'a yaku purikuq. Kunantaq, para pisiyaptinchus, runa mana sumaq jallch'aptinchus, manaña yaku kaq jinaman rikch'akunchu. Kunanqa chay unay achkha yaku chay larq'api purikuqqa imaynachus ruphaywan titikunata unuyachispa puririchinchik ajinallataña yaku puririkun, sapa juch'uy p'ukyuman urmaykuriptintaq, tumpata phullpuykurinqa. Pisi pisillañapuni yakuchay larq'anta purikun, maychus kaspaqa chay rakhu k'aytuman rikch'akuqta, imajina surukapuchkanmanpis jinalla puririqta niykichikman kasqanta.